Migaľ, Samuel, poslanec NR SR (2024-06-12):
Vážený pán predsedajúci, vážené pani kolegyne, vážení kolegovia, dovolím si Národnej rade predložiť tento môj poslanecký návrh poslanca Samuela Migaľa, ktorým sa mení a dopĺňa zákon č. 315/2001 Z. z. o hasičskom... pardon, zákon o Horskej záchrannej službe. Poprosím ešte o strpenie, len si tu... (Krátka pauza.) Sekundičku, len poplietli sa mi trošku podklady, tak kvôli tomu. (Krátka pauza.) Tak ospravedlňujem sa ešte raz za zdržanie, ale musel som si tu urobiť v tomto trošku poriadok. Čiže predkladám túto novelu zákona. Hlavným dôvodom novelizácie tejto, tejto novelizácie sú zmeny v zákone o integrovanom systéme a tým druhým je reagovať na prax, nejednoznačnosť v označení a možnej zámeny horskej služby a Horskej záchrannej služby. Chcel by som kolegyne a kolegov poprosiť, aby sme mohli problematiku Horskej záchrannej služby, na ňu nazerať v kontexte fungovania a praxe. Historicky totiž dochádza ku zámene dobrovoľnej a profesionálnej záchrannej služby a v niektorých prípadoch až ku zneužívaniu značky. V praxi sme sa stretli s prípadmi, keď existujúci text zákona napr. pracuje s pojmom horská služba, čo však je všeobecné označenie a žiadnym spôsobom neoznačuje toho, kto reálne takúto činnosť vykonáva, prípadne je na ňu spôsobilý. Zároveň však prichádza ku nejednoznačnosti, keď sa človek, ktorý sa označuje za horskú službu, zaštiťuje napr. výnimkami na vstup do oblasti, kde nie je napr. možné používať motorové vozidlo. Cieľom je teda jednoznačne oddeliť tých, ktorí vykonávajú záchrannú činnosť, od tých, ktorí iba využívajú, alebo možno zneužívajú toto označenie. Dôležité však je jednoznačne povedať, že táto zmena žiadnym spôsobom nespôsobí komplikácie pri výkone záchrannej služby, prípadne tréningu dobrovoľníkov. Zákon totiž zavádza dva inštitúty, jedným je možnosť využívať označenie Horská záchranná služba tým, ktorí budú mať zmluvný vzťah s profesionálmi alebo inštitútom štátom zriadenej asociácie horských záchranárov, ktorá umožní realizáciu tréningu a výcviku aj pre dobrovoľných záchranárov. Vznik tejto asociácie bude ďalším míľnikom pre transparentnosť fungovania záchranárov. Dnes to na Slovensku funguje v režime profesného občianskeho združenia, ktoré nemá oporu v zákone. Asociácia horských záchranárov tak bude stavovskou organizáciou, ktorá bude združovať na dobrovoľnej báze profesionálov aj dobrovoľníkov. Dozerať bude aj na to, aby jej členovia či záujemcovia o štatút dobrovoľných záchranárov mali odbornú spôsobilosť a mohli teda vykonávať ako tréning, tak aj záchranu a byť koordinovaní cez integrovaný záchranný systém. Problémom totiž je nevykonateľnosť minuloročného zákona o integrovanom záchrannom systéme. Ten požaduje odbornú spôsobilosť aj pre dobrovoľných záchranárov, čo je veľmi dôležité, no nehovorí o tom, ako ju získať, resp. aký rozsah spôsobilosti musia horskí záchranári mať. Dnešná situácia teoreticky totiž umožňuje, že záchranu môžu vykonávať aj ľudia, ktorí nemajú ani len kurz prvej pomoci. Naopak však treba povedať, že nie každý horský záchranár potrebuje výcvik a schopnosti ako profesionál, ktorý pôsobí v zákonom vymedzených oblastiach. Navyše tí, ktorí v nich v minulosti pôsobili a majú zmluvu s Horskou záchrannou službou, tieto schopnosti musia mať aj dnes. Chceme umožniť, aby napr. dobrovoľní záchranári, ktorí pôsobia povedzme v Zádielskej doline, mali možnosť urobiť si jednoduchšiu odbornú spôsobilosť a získať možnosť či už výcviku, alebo samotnej záchrany v tejto oblasti. Verím, že táto možnosť stransparentní fungovanie Horskej záchrannej služby v záujme pre turistov a návštevníkov prírody. Vážené kolegyne, vážení kolegovia, návrhom sa upravuje aj použitie finančných prostriedkov získaných za výkon záchrannej činnosti, ich použitie je viazané na rozpočtový rok. Reklasifikovanie týchto prostriedkov na prostriedky podľa § 22 ods. 4 zákona 523/2004 o rozpočtových pravidlách verejnej správy by umožnilo Horskej záchrannej službe toto efektívnejšie realizovanie výdavkov. Návrhom sa ďalej upravia pravidlá registrácie a členstva v Národnej asociácii horských vodcov Slovenskej republiky a zakotví sa disciplinárna právomoc k osobám vykonávajúcim horskú vodcovskú činnosť. Zároveň sa rozširuje aj rozsah vodcovskej činnosti o vedenie kurzov technickej pomoci v horách a podmienky vykonávania horskej vodcovskej činnosti. Návrh zákona nebude mať vplyv na rozpočet verejnej správy, nebude mať vplyv na podnikateľské prostredie, rovnako tak nebude mať vplyv na životné prostredie ani na informatizáciu spoločnosti. Návrh zákona tiež nebude mať žiadne sociálne vplyvy ani vplyvy na manželstvo, rodičovstvo a rodinu. Návrh zákona rovnako nebude mať negatívny vplyv na služby verejnej správy pre občana. Tento návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentami, ktorými je Slovenská republika viazaná, ako aj s právom Európskej únie. Poprosím vás teda o podporu tohto môjho návrhu zákona. Ďakujem pekne.